Rīgā

Datums skatāms laika zīmogā Nr. 3.1-20/2020/208

Uz 23.07.2020. Nr. 29 14.§

**Labklājības ministrijai**

*Par atzinuma sniegšanu par Ministru kabineta noteikumu projektu (VSS-597)*

Ekonomikas ministrija ir izskatījusi Labklājības ministrijas izstrādāto Ministru kabineta noteikumu projektu “Grozījumi Ministru kabineta 2017.gada 13.jūnija noteikumos Nr.338 “Prasības sociālo pakalpojumu sniedzējiem”” (izsludināts 2020.gada 23.jūlija Valsts sekretāru sanāksmē, protokols Nr.29 14.§) un atbalsta projekta virzību, izsakot šādu iebildumu:

Noteikumu projekta 1.2.punkts paredz aizstāt noteikumu 2.7.apakšpunktā abreviatūru un skaitli “ISO 9001” ar vārdu un abreviatūrām “ISO 9001 vai EQUASS”. Vēršam uzmanību, ka apzīmējums “ISO 9001” ir uzskatāms par tiešu atsauci uz starptautisku standartu, kas paredz prasības kvalitātes pārvaldības sistēmu ieviešanai un to neatkarīgai trešo pušu novērtēšanai. Līdz ar to, šādai tiesību normai ir attiecināmas Ministru kabineta 2009.gada 3.februāra noteikumu Nr.108 “Normatīvo aktu projektu sagatavošanas noteikumi” 5.nodaļas “Norādes uz Latvijas nacionālā standarta statusā adaptētiem starptautiskajiem, reģionālajiem un Latvijas nacionālajiem standartiem” prasības. Vienlaikus arī apzīmējums “EQUASS” nav saprotams un būtu nepieciešams noteikumos norādīt kāda veida vai kādas organizācijas sertifikācija ir nepieciešama sociālo pakalpojumu sniedzējiem.

Ievērojot minēto, lūdzam precizēt noteikumu projekta 1.2.punktu tā, lai nodrošinātu, ka sociālo pakalpojumu sniedzējam ir ieviesta un uzturēta kvalitātes vadības sistēma vai iegūts sociālo pakalpojumu kvalitātes EQUASS (The European Quality in Social Services) sertifikāts.

Valsts sekretāra vietniece Zaiga Liepiņa

|  |
| --- |
| ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU |

Freibergs N., 67013268

normunds.freibergs@em.gov.lv